**Tátokrajina Petra Pellegriniho.**

Na tlačovej konferencii po slávnostom sneme SMER-u SD dňa 7.12.2019 pán premiér Pellegrini, súčasne podpredseda SMER-u, zaujal novou rétorikou. Opakovane nehovoril o Slovenskej republike, ale o Tejtokrajine. Jasne tým povedal, že "nový SMER" z predvolebného loga smeruje zo Slovenskej republiky do Tejtokrajiny. Nové logo, nový začiatok, nový líder, nová rétorika. Pán Pellegrini rozpráva pekne a veľa a často obsah obaľuje do ťažko priehľadnej slovnej vaty. Mimoriadne dôležitý odkaz vyslal aj vyjadrením o budúcich koaličných partneroch Smeru. Z koalície nevylúčil NIKOHO, iba Kotlebovcov. Ochotu spolupráce s Kiskom už verejne deklaroval v televízii Markíza, v sobotu nepriamo potvrdil, že je ochotný spolupracovať aj s Trubanovými progresívcami. A práve na spojenie zdanlivo nespojiteľného, na vytvorenie koalície: Smer+PS potrebujú Kotlebu. Nekonečným démonizovaním fašizmom a kotlebovcami budú odôvodňovať nevyhnutnosť svojej spolupráce. Po voľbách sa postavia pred kamery a s heroickým odhodlaním, trpiteľským výrazom na tvári, akože pripravení obetovať seba samých, zachraňujúc Tútokrajinu z pazúrov fašizmu, nám oznámia svoju spoluprácu, ako s jediné možné a spásonosné riešenie. Preto všetci, celé politické spektrum, aj mainstream ignorujú rozhodnutie Najvyššieho súdu SR, že Kotlebovci nie sú fašistická strana. Žiadna iná strana nedisponuje takýmto dokumentom, aj tak sú stále fašisti, pretože ich v tejto polohe všetci potrebujú, aby po voľbách mohol nadviazať spoluprácu ktokoľvek s kýmkoľvek, vyhovárajúc sa na Kotlebu. Každý, kto je len trochu zbehlý v politológii a v súčasnej politike vie, že reštaurácia fašizmu z Hitlerových čias je v súčasnosti úplne nereálna a nepredstavuje pre Európu žiadne riziko, pretože na to jednoducho nie sú podmienky. Nepredstavuje žiadne riziko pre Európu, ani pre Slovensko, izolovaná reštaurácia hitlerovského fašizmu čo i len v jednom malom európskom štáte je holý nezmysel. Skutočným rizikom je neomarxizmus, ktorý sa odieva do rúcha liberálnej demokracie, u nás to je strana Progresívne Slovensko. V západnej Európe je nositeľom neomarxizmu sociálna demokracia, preto je ich spolupráca aj v slovenských podmienkach prirodzená, len to správne vysvetliť ľuďom. Slávnostný snem strany Smer 7.12.2019 vyslal jasný signál k spolupráci na druhú stranu. Tátokrajina Petra Pellegriniho nebolo prerieknutie, ale chladnokrvne vykalkulovaný signál, pretože doteraz sa žiadny vysoký predstaviteľ Smeru takto nevyjadroval. Teraz možno chápať aj trestné stíhanie Roberta Fica, ako gesto Pellegriniho krídla symbolicky obetovať Ficovu hlavu za účasť v budúcej vláde. Spomeňte si, kto sedel po pravici P. Pellegriniho na tlačovej konferencii po sneme, takéto signály sú v politike veľavravné. Bola to pani Denisa Saková. Po pravici si posadím toho, kto pre mňa najviac znamená... Obrysy rodiacej sa spolupráce možno cítiť aj z iných nepriamych náznakov: Smer útočí stále iba na Kisku a Matoviča, nie na progresívcov. A druhá strana útočí len na Roberta Fica, nikdy nie na Pellegriniho. Možno, že niekde tu by sme mali hľadať aj príčinu náhleho, prudkého vzostupu krvného tlaku R. Fica pred začiatkom snemu, podľa mňa R. Fico usúdil, že ešte nedozrel čas na otvorený rozkol, tobôž na slávnostnom sneme. Bude veľmi zaujímavé sledovať, ako sa k tejto hre postavia ostatní aktéri politickej scény a samotný Robert Fico so svojim krídlom v Smere.

Dr. Štefan Paulov, Nitra.